༄༅༔ ཛམྦྷ་ལ་དཀར་པོའི་གཡང་འགུགས་བཞུགས༔ཕྱེ་མར་སྐྱེམས་གཏོར་བཤམས༔ མདའ་དར་སྣ་ལྔ་གཡབ་ལ༔ དབྱངས་སྙན་པོས༔ ཀྱེ༔ འབྱུང་བ་ཆེན་པོ་ནམ་མཁའི་ཀློང༔ རང་བྱུང་སྣོད་བཅུད་འཇིག་རྟེན་ན༔ ཕྱྭ་གཡང་ལེགས་ཚོགས་ཅི་མཆིས་པ༔ ནོར་བདག་ཆེན་པོའི་མཐུ་བྱིན་གྱིས༔ འདི་རུ་ཁུ་ཡེ་བརྟན་པར་མཛོད༔ ཁྱད་པར་ལྷ་ཀླུ་མི་ཡི་ཡུལ༔ རྣམ་སྲས་ཛཾ་ལྷའི་ཕོ་བྲང་སོགས༔ བསོད་ནམས་གཏེར་གྱི་གནས་རྣམས་ནས༔ ཕྱྭ་གཡང་ཐམས་ཅད་འདི་རུ་བསྡུས༔ གཡང་རྟེན་རྣམས་ལ་བརྟན་པར་བཞུགས༔ ཟས་ནོར་ལོངས་སྤྱོད་འདོད་དགུའི་མཛོད༔ ཟད་མེད་གཏེར་གྱི་དངོས་གྲུབ་སྩོལ༔ དམ་ཆོས་འགྲུབ་པ་མཆོག་གི་གཡང༔ རིགས་རྒྱུད་འཕེལ་བ་མི་ཡི་གཡང༔ ར་བ་གང་བ་ཕྱུགས་ཀྱི་གཡང༔ འབྲུ་དྲུག་རྒྱས་པ་ལོ་ཏོག་གཡང༔ བསམ་པ་ཀུན་འགྲུབ་འདོད་དགུའི་གཡང༔ མི་འགྱུར་བརྟན་པ་ཚེ་ཡི་གཡང༔ ཟད་མེད་ལོངས་སྤྱོད་གཏེར་གྱི་གཡང༔ ཀུན་གྱི་ཡིད་འོང་གཅེས་དགུའི་གཡང༔ སྣ་ཚོགས་གོས་རྒྱན་འཕན་པོའི་གཡང༔ གཞན་ལས་རྣམ་རྒྱལ་དཔའ་བོའི་གཡང༔ མཐུ་ནུས་འགྲན་བྲལ་སྟོབས་ཀྱི་གཡང༔ བདེ་ཞིང་སྐྱིད་པ་ལེགས་དགུའི་གཡང༔ གྲགས་པའི་ཁྱབ་པ་སྙན་དགུའི་གཡང༔ གཟི་བརྗིད་བཀྲག་འབར་མཛེས་དགུའི་གཡང༔ ཀུན་ཏུ་བཀྲ་ཤིས་བཟང་དགུའི་གཡང༔ ཕྱྭ་གཡང་ཐམས་ཅད་རྟེན་ལ་འདུས༔ དབྱངས་སྙན་དར་ཚོན་མདའ་ཡིས་འབོད༔ ཕྱེ་མར་སྐྱེམས་དང་མཐུན་རྫས་མཆོད༔འཕྲལ་ཡུན་དབུལ་བ་ཡོངས་སེལ་ནས༔ ཆོས་དང་ནོར་གྱིས་ཕྱུག་པར་མཛོད༔ དེ་ལྟར་བརྗོད་པས་ལོངས་སྤྱོད་འཕེལ༔ ཕྱྭ་གཡང་རབ་རྒྱས་བདེ་ལེགས་ལྡན༔ ས་མ་ཡ༔རྒྱ་རྒྱ་རྒྱ༔ ཞེས་བླ་མ་འགྱུར་མེད་ཕྲིན་ལས་རྡོ་རྗེས་བསྐུལ་བ་དང་བརྟེན་འབྲེལ་ཁྱད་པར་ཅན་གྱིས་བརྡ་མཛོད་གཏད་རྒྱ་བཀྲོལ་ནས་ཆོས་དབྱིངས་རྡོ་རྗེས་དག་པར་ཕབ་པའོ།།